b'\n_START_ARTICLE_\nVeini Kontinen\n_START_PARAGRAPH_\nVeini Edvin Kontinen (12. helmikuuta 1928 Anttola \xe2\x80\x93 21. helmikuuta 2010 Kuopio) oli suomalainen maastohiiht\xc3\xa4j\xc3\xa4, joka edusti maataan arvokisoissa 1950-luvulla._NEWLINE_Kontinen oli Suomen hiihtojoukkueen varamiehen\xc3\xa4 Oslon 1952 olympialaisissa. H\xc3\xa4n karsi Suomen viestijoukkueen viimeisest\xc3\xa4 paikasta Urpo Korhosen kanssa ja h\xc3\xa4visi t\xc3\xa4lle kaksi sekuntia. Falunin MM-kisoissa 1954 h\xc3\xa4n sijoittui 30 kilometrill\xc3\xa4 seitsem\xc3\xa4nneksi ja 50 kilometrill\xc3\xa4 kahdeksanneksi. Cortina d\'Ampezzon 1956 olympialaisissa h\xc3\xa4n hiihti 50 kilometrill\xc3\xa4 yhdeks\xc3\xa4nneksi._NEWLINE_Suomen mestaruudet "Venttu" Kontinen voitti 3\xc2\xa0\xc3\x97\xc2\xa010 kilometrin viestiss\xc3\xa4 J\xc3\xa4ms\xc3\xa4nkosken Ilveksen joukkueessa vuosina 1951 ja 1953 sek\xc3\xa4 Kuopion Poliisi-Urheilijoitten joukkueessa vuonna 1957. H\xc3\xa4n edusti urallaan my\xc3\xb6s Mikkelin Hiiht\xc3\xa4ji\xc3\xa4, Anttolan Urheilijoita ja Puijon Hiihtoseuraa. SM-hopeaa h\xc3\xa4n sai 50 kilometrill\xc3\xa4 vuosina 1954 ja 1955._NEWLINE_Vuonna 1954 Kontinen sijoittui 50 kilometrill\xc3\xa4 Salpaussel\xc3\xa4n Kisoissa toiseksi ja Holmenkollenilla viidenneksi. Puijolla h\xc3\xa4n sijoittui t\xc3\xa4ll\xc3\xa4 maratonmatkalla toiseksi vuosina 1953 ja 1957 sek\xc3\xa4 kolmanneksi vuonna 1956. Ounasvaaralla h\xc3\xa4n oli kolmas vuonna 1957. Ruotsissa h\xc3\xa4n voitti Kiirunan 30 kilometrin kilpailun vuonna 1953 ja Bodenin 42 kilometrin kisan vuonna 1955._NEWLINE_Ammatiltaan Veini Kontinen oli rikosetsiv\xc3\xa4 ja mets\xc3\xa4ty\xc3\xb6njohtaja. H\xc3\xa4nen veljens\xc3\xa4 Veikko Kontinen saavutti SM-pronssia 18 kilometrin hiihdossa vuonna 1944.'